Dzeržinskii (lidn)

Dzeržinskii () om Venäman lidn Moskvan agjan keskuzpalan suvipäivnouzmas. Se om Moskvan suvipäivnouzmaine ezilidn, mülüb Lüberci-lidnümbrikho vn 2024 tal'vkun 27. päiväspäi, edel oli erigoittud lidnümbrikoks.

 Istorii 
Dmitrii Donskoi pani eländpunktan alust Ph. Mikulain Ugrešalaižen jumalankodikš vl 1380 Kulikovon toran lopun oiktastuseks, se om vahvištoittud kirjutadud purtkiš. Jumalankodi oli sauptud 1920-nzil vozil, armotomiden lapsiden kommun Feliks Dzeržinskijan nimed () eli sen sauvusiš. Vl 1938 kätihe žilod lidnanvuiččeks. Saudihe lämuzelektrokeskust nomer 22 vspäi 1956. Žilo sai lidnan statusad vl 1981, mülüi Lübercin rajonha vhesai 1996.

Dzeržinskii šingotase LEK:al-22 (elektruz i lämuz) i energetižen sauvondal kompanijal, Kaksitadud tehnologijoiden federaližel «Sojuz»-keskusel (raketad i tehnologijad), turizmal, mugažo avtoiden utilizacijan tegim radab lidnas.

 Geografijan andmused 
Lidn sijadase Moskv-jogen hural randal, 160 m ü.m.t. keskmäižel korktusel. Röunatab Moskvanke lodehes, se om Kapotn'-rajon Moskvan kivivoinümbriradajanke tegimenke, Moskvan rengazavtote om röunaks. Toižed lähembaižed lidnad oma Kotel'niki ani pohjoižhe, Lüberci (passažirine raudtestancii) nell' kilometrad pohjoižhe-pohjoižpäivnouzmha, Litkarino üks' kilometr suvipäivnouzmha. Tomilinon puišton pala uitoidenke om lidnan pohjoižes.

Janičkino-raudtestancijan ližated oma saudud lidnas «Lüberci — Dzeržinskii»-raudtesarakol, ned oma vaiše jüguiden täht. Vll 1946−1997 Dzeržinskai-raudtestancii () radoi lidnas passažirlikundanke. Raudtestancii, platform i teiden pala oma likvidiruidud. Jogivaldmad Moskv-jogel oma turistlaivoiden täht.

 Tobmuz 
Dzeržinskii oli lidnümbrikon üks'jäižeks eländpunktaks. Nügüd'aigan se om Lüberci-lidnümbrikon territorialižeks palakundaks.

Lidnümbrikon tobmuden pämez' oli sen Administracijan pämez'. Jäl'gmäine lidnümbrikon Administracijan pämez' oli Andronik Pak (uhoku 2024 — semendku 2025). Edeližed lidnümbrikon Administracijan pämehed oma Vladimir Šeluhin (semendku 2022 — viluku 2024), Sergei Budkin (semendku 2021 — semendku 2022), Lüdmila Ivanova (keväz'ku 2019 — semendku 2021). Lidnümbrikon Deputatoiden nevondkundan ezimez' oli Irina Šuvalova vn 2019 sügüz'kuspäi. Deputatoiden i Administracijan pämehen valdatusiden strok oli viž vot.

 Eläjad 
Vl 1939 žilon ristitišt oli 7 649 eläjad, vl 1959 — 15 354 eläjad. Vn 2010 Venäman rahvahanlugemižen mödhe lidnan eläjiden lugu oli 47 163 ristutud, vn 2021 — 57 918 ristitud, se ristitišt oli kaikiš suremb. Kaik 54 788 eläjad oli lidnas vl 2017.

Rahvahad (ozutadud rahvahudenke vl 2010): venälaižed — 92,6 %, ukrainalaižed — 2,1 %, totarlaižed — 1,0 %, toižed rahvahad — 4,3 %.

Ortodoksižen hristanuskondan kahesatoštkümne pühäpertidDzeržinskijan pühäpertid sobory.ru-saital.  oma saudud lidnas: ph. Mikulai Ugrešalaižen jumalankodi (kaks' päjumalanpertid, ühesa jumalanpertid, koume časounäd), koume jumalanpertid i časoun'.

 Openduz 
Lapsiden opendusen aluzkundad oma ühesa nimitadud i nomeruidud päivkodid (nomer 1, 2, 4..10), keskškol nomer 1, koume liceid (nomer 2, 3, 6), kaks' gimnazijad (nomer 4 i 5), muzikškol, čomamahtoiden škol, Orbita-sportškol («Orbit»).

Lübercin tehnikuman korpusKorpus Dzeržinskii-lidnas Lübercin tehnikuman luberteh.ru-saital.   om lidnan professionaližen opendusen aluzkundaks. «Dubn»-universitetan lähembaine filial radab Kotel'niki-lidnas, ende aluzkundan filial radoi Dzeržinskijas.

 Galerei 

 Homaičendad 

 Irdkosketused 
 Lidnan informacine sait (tvugresha.ru). 

Kategorii:Venäman lidnad
Kategorii:Eländpunktad kirjamišton mödhe
Kategorii:Moskvan agjan lidnad
Kategorii:Lüberci (lidnümbrik)